text: Op die wijse. Die voghelkens inder muyten.
  Compt al van Zuyden ende Oosten
  Die met sonden sijt beladen
  Ick sal v selfs vertrooste
  Met mijn vleesch sal ick v versaden
  
  Ick ben die fonteyne verheuen
  Die dorst heeft die come naer
  Die daer wt drinckt sal eewich leuen
  Spreeckt Christus int openbaer.
  Ick en ben hier niet ghecommen
  O menschen sijt des vroet
  Dat ick v soude verdommen
  Maer verlossen met mijn bloet
  Ick begheer in v herte te weunen
  Ende ter salicheyt brengen in
  Soo moet ghy op my steunen
  Oft ghy en compt niet daer ick ben.
  Ick ben den wijnstock gheschoten
  Spreeckt Christus verstaet mij woort
  Blijft vast in my ghesloten
  Ghy sult brenghen goede vruchten voort
  Maer laet ghy v verleyden mede
  Dat ghy des werelts trooste aensiet
  Soo wordy vanden wijnstock ghesneden
  En al u vruchten en dooghen niet.
  Hebt lief ende wtuercoren
  Die v ter werelt doen quaet
  Die v boosheyt leggen te voren.
  Bidt daer voor tis Christus raet
  Want Godt heeft selue gesproken
  Aent Cruyce met stemme verheuen
  Och vader laetet ongewroken
  Ick bidt v willet hun vergheuen
  Wilt niet vreesen altesamen
  Mijn woorden de werelt belijt
  Oft ick sal my uwer schamen
  Voor mijnen Vader ghebenedijt
  Aldus en wilt niet vreesen
  Maer strijdt met herten vro
  
  Laet den knecht ghelijck den meester wesen
  Het belieft den Sone alsoo
  Ick ben een goet herder wter maten
  Ick gae mijn schapen voor
  Ick begheer mijn leuen daer voor te laten
  Ick ben die rechte door
  En laet v niet verleyden
  Die buyten der deuren passeert
  Het zijn dieuen en moordenaers beyde
  Spreeckt Christus soo hy ons leert.
  Niemant en compt tot den vader
  Dan voor den soon Godts verheuen
  Hy bidt voor ons alle gader
  Om ons te bringhen int eewich leuen
  Wilt dan op hem betrouwen
  Hy is den verworpen steen
  Doet ghijt niet het sal v berouwen
  Als ghy van hier sult scheen.
  Prince Godt siet ons allenden
  Hier in dat aertsche dal
  Wilt uwen gheest neder senden
  Die ons vertroosten sal
  Dat wy eere moghen bewijsen
  Godt ende onse medebroeder,
  Soo moghen wy mede verrijsen
  Met Godt ende sijn lieue meder.